In nomine sanctæ et individuæ Trinitatis, ego Hugo Autissiodorensis episcopus, notum fieri volo tam presentibus quam futuris quod dominus Hugo Mansellus, pro sua, suorumque parentum animabus, dedit Deo et Beatæ Mariæ et domno Heimerico de Villari-Gundonis, suisque successoribus, aisentias totius terræ suæ tam planæ quam nemorosæ, et usus omnium nemorum suorum, ad omnia animalia sua nutrienda, ad ædificandum, ad calefaciendum, et consuetudines omnium servientium suorum et quicquid ibi invenerint abbatiæ suæ necessarium, vasa videlicet apium et glandes et faginam, et omnem pasturam omni tempore, sine pasnagio, sine pedagio, et sine teloneo; concedente Beatrice uxore sua; vidente etiam et concedente Willermo venerabili Nivernensium comite, per manum nostram. Et ne aliquis instinctu diabolico impulsus hanc elemosinam calumpniare presumeret, prædicti Hugonis-Manselli, testium nomina subscripsimus, et presentem cartam sigilli nostri auctoritate munivimus. Testium nomina sunt hec: Pavo de Sancto-Ferreolo, et Lambertus nepos ejus, Guido de Luchi et Briendus filius ejus, Guido de Liernai, et Trossellus filius ejus, Constantinus Bastardus, et Bastardus filius ejus, Odo præpositus ejus, Iterius præpositus noster et Rainalgus et Nargotus filii ejus, Garinus cellararius ipsius, Rainerius de Malatracia; Passaguert, Nicolaus camberlanus ipsius. Actum publice anno Domini M. C. XXXI, Hugone Autissiodorensem episcopatum tenente; regnante Ludovico rege Francorum, Willelmo Nivernensium comitatum tenente. Concessit etiam prænominatis fratribus, eorumque successoribus Hugo Mansellus, coram suprascriptis testibus, quicquid de feodo suo acquirere poterint, ita quod casatos suos non amittat. Si quis autem hanc nostræ institutionis paginam temere perturbaverit, ammonitus si non resipuerit, usque ad satisfactionem condignam excommunicationi subjaceat.